ЩIымахуэ зэхьэзэхуэхэм щIадзэ
Налшык и курыт еджапIэ №31-м и IэрыщI губгъуэм щыщIидзащ КъБР-м и къалащхьэм и администрацэм и Iэтащхьэм и кубокыр футболымкIэ къэхьыным теухуа щIымахуэ зэхьэзэхуэ зэIухам. Языныкъуэхэр абы Къэбэрдей-Балъкъэрым и щIымахуэ чемпионаткIэ йоджэ.
Зэхьэзэхуэм хэтщ республикэм и къалэхэмрэ къуажэхэмрэ я командэ 16. Налшык и курыт еджапIэ №31-м и IэрыщI губгъуэм ахэр зэры-зэ тхьэмахуэ къэс гъуэрыгъуэурэ щызэдоджэгу. Зэпеуэм щытекIуам кубокыр ират, иужь увыпIитIыр къэзыхьхэр япэ гупым ягъакIуэри, абы и нэхъыфIитIыр гуп нэхъыщхьэм драгъэкIуэтей.
Щэбэт кIуамрэ тхьэмахуэмрэ зи чэзу зэхьэзэхуэм щIидзащ. Нэгъабэрей зэпеуэм текIуэныгъэр къыщызыхьа Къэхъун и «Керт»-м ерыщу къыпэщIэтащ гуп нэхъыщхьэм хагъэхьагъащIэ, Къэбэрдей-Балъкъэр къэрал мэкъумэш университетым и студентхэр. Апхуэдэу щыт пэтми, чемпионым зы топ закъуэри хурикъуащ, и хьэрхуэрэгъур хигъэщIэн папщIэ.
ТекIуэныгъэкIэ зэхьэзэхуэр ирагъэжьащ хэгъэрейхэми. Школ №31-м и командэм 2:1-уэ ефIэкIащ Бабугент и «ЛогоВАЗ»-м.
«Союз-Сэрмакъымрэ» Зеикъуэ и «Шагъдиймрэ» я зэпэщIэтыныгъэр хуабжьу гуащIэ хъуащ. Судьям футболист зыбжанэм дагъуэ яхуищIащ, уеблэмэ зеикъуэдэсхэм ящыщ зы джэгум къыхихун хуей хъуащ. Абы щхьэкIэ къэмынэу «Шагъдийр» 1:0-у текIуащ.
Апхуэдэ дыдэ бжыгъэ кърикIуащ Налшык и «Звездамрэ» «Астемырымрэ» я зэIущIэми.
Адрейхэр псори бжыгъэр къызэIуамыхауэ зэбгъэдэкIыжащ. Апхуэдэу 0:0-у зэдэджэгуащ «Къулъкъужын-КъБКъУ» — «Ансар», «Мурбек-ФШ «Налшык» — «Спарта-Малка», «Спартак-Налшык-Д» — «Спартак-Налшык-2000», «Автозапчасть» — «Велес» командэхэр.
Хьэтау Ислъам.
